ኢትዮጵያ ከፊቷ ከሚጠብቋት ተደራራቢ ችግሮች ለማለፍ የመንግሥትና የዜጎች የጋራ ጥረትና ልዩ ትኩረት አስፈላጊ መሆኑን የአደጋና ስጋት ቅነሳ አመራር ባለሙያው አሳሰቡ፡፡
ባሕር ዳር፡ ግንቦት 27/2012 ዓ.ም (አብመድ) በኢትዮጵያም በሌሎችም የምሥራቅ አፍሪካ ሀገራት ላይ የተጋረጡ ተደራራቢ ችግሮች እንዳሉ ትንበያዎችም መሬት ላይ ያሉ ሀቆችም ያሳያሉ፡፡ የምሥራቅ አፍሪካ ሀገራት እንደሌላው ዓለም በኮሮና ወረርሽኝ ችግር ውስጥ ናቸው፤ የበረሃ አንበጣ፣ የወባ በሽታና ጎርፍ ደግሞ ሌሎች እያጋጠሙ ያሉም ገና የሚጠበቁም ችግሮችና ስጋቶች ናቸው፡፡ ውስጣዊና ቀጣናዊ ፖለቲካዊና ማኅበራዊ ፈተናዎችም አሉ፡፡፡ እነዚህ ተደራራቢ ችግሮች ከፍተኛ ኢኮኖሚያዊ ማኅበራዊ እና ፖለቲካዊ ቀውስ ሊያስከትሉ እንደሚችሉ የዘርፉ ባለሙያ ተናግረዋል፡፡ ከአብመድ ጋር በስልክ ቆይታ ያደረጉት የአደጋና ስጋት አመራር (ዲዛስተር ኤንድ ሪስክ ማናጅመንት) ባለሙያው አቶ አየለ መኮንን ሊከሰቱ የሚችሉ ችግሮችን እና የመፍትሔ አማራጫቸውን አብራርተዋል፡፡ ባለሙያው የኮሮናቫይረስ ወረርሽኝ በኢትዮጵያ ላይ እያደረሰ ያለው ጉዳት በተገባር እየታዬ መሆኑንም አስታውቀዋል፡፡አምራች ኢንዱስትሪዎች ሥራ በማቆም ደረጃ ላይ መሆናቸውን፣ አገልግሎት ሰጪ ተቋማት የገበያ መቀዛቀዝ እየታዬባቸው መሆኑን፣ የግል ድርጅቶች ለማይሠሩ ሰዎች ደመወዝ እየከፈሉ መሆኑ እና የግብይት ሥርዓቱ በችግር ውስጥ መሆኑን እንደ ማሳያ በመጥቀሰውም የወረርሽኙ ጉዳት ከጤናና የሕይወት ስጋትነት በተጨማሪ በምጣኔ ሀብቱና ማኅበራዊ ሕይወት ላይ ተፅዕኖ እየፈጠረ እንደሆነ አንስተዋል፡፡አቶ አየለ እንዳሉት በገጠሩ የሀገሪቱ ክፍል አርሶ አደሮች የግብርና ግብዓት ለማግኘት እየተሳቀቁ መሆናቸው ኢትዮጵያ ከስጋትም አለፍ ብላ በስጋቱ ስር ውስጥ መግባቷን የሚያሳይ ነው፡፡ ይሁን እና ባለሀብቶች በሚያደርጉት ድጋፍ፣ ለመንግሥት ተቋማት ቀድሞ በጀት በመያዙና ያለው ሀብት ጥቅም ላይ እየዋለ በመሆኑ ማኅበረሰቡ ችግሩን በውል እንዳልተገነዘበው አመልክተዋል፡፡ ወረርሽኙ በሀገሪቱ ከገባ ጊዜ ጀምሮ እነዚህ እና ሌሎችም ችግሮች በግልጽ መታዬት እንጀምሩ ግን አስገንዝበዋል፡፡በቀጣይ ጊዜያት ደግሞ ከኮሮናቫይረስ በተጨማሪ ከፍተኛ የበረሃ አንበጣ መንጋ ወረርሽኝ፣ የጎርፍ አደጋ፣ የወባ በሽታ ወረርሽኝ፣ ኮሌራ አና ሌሎችም ከክረምቱ ጋር ተያይዘው ሊፈጠሩ የሚችሉ ችግሮች ሊሆኑ እንደሚችሉም አሳስበዋል፡፡ ‘‘ችግሮቹ ሀገሪቱን ለከፋ ማኅበራዊ፣ ኢኖሚያዊ እና ምናልባትም ፖለቲካዊ ቀውስ እንድትጋለጥ ሊያደርጋት ይችላል’’ ብለዋል አቶ አየለ፡፡ እንደ ባለሙያው ትንተና በርካታ ኢትዮጵያውያን የምግብ እጠረትን ጨምሮ ለተለያዩ ችግሮች ሊዳረጉ ይችላሉ፡፡እንደባለሙያው ትንተና ዓለም አቀፍ ለጋሽ ድርጅቶች እና የበለጸጉ ሀገራት ወረርሽኙን በመከላከል ሥራ በተጠመዱበት ወቅት እነዚህ ተደራራቢ ችግሮች መፈጠራቸው በማደግ ላይ ያሉ ሀገራት ቀደም ብሎ ያገኙት የነበረውን ድጋፍ ላይሳካላቸው እንደሚችል ይገመታል፡፡ ከችግሮች ማገገሚያ አቅም የሌላት ሀገር መሆኗ ደግሞ የሥጋቱን መጠን ያጎላዋል፡፡ መንግሥት የወረርሽኙን ስርጭት በመከላከል ዘመቻ ላይ መሆኑም ሊከሰቱ የሚችሉ ተደራራቢ ችግሮቹን በተደራጀ መልኩ ቀድሞ ለመከላከል ፈተና ይሆንበታል፡፡እነዚህ ችግሮች በኢትዮጵያ ላይ ሊያደርሱ የሚችሉት ጉዳት የሚታወቅ መሆኑን የተናገሩት ባለሙያው ቢቻል ጉዳቶችን ለማስቀረት ካልሆነም ደግሞ የጉዳት መጠናቸውን ለመቀነስ የሚያስችሉ የመፍትሔ ሐሳቦችን አቅርበዋል፡፡